Leonardo Zanier

thumb
Leonardo Zanier (Maranzanis, Comelians, 1935, Riva San Vitale, Svuizare, 2017) al è soredut un sindacalist ma ancje un dai poetis furlans modernis. Come tancj furlans e cjargnei, al scugnì emigrâ, su lis olmis dal pari e dal nono, e al là prime un àn in Maroc, tal 1954; parât vie di lâ cun ducj i europeans, al provà a tornâ a Comelians, a meti su une scuele cence sei cualificât par insegnâ (Al veve dome 20 agns), ma seont lui al ven clamât soversîf, masse politic, par cui al tornà a partî pe Svuizare, dulà ch'al reste par 20 agns, imparant il todesc e insegnant ai emigrâts; tal 1975 al tornà in Italie, a Rome, lavorant tal ufici pes ricercjis dal ECAP, ent di formazion professionâl de CGIL. Cumò al vîf tra Rome e la Svuizare, simpri impegnât intal cjamp de emigrazion.

Zanier al à colpît soredut la Cjargne, dulà che intîrs paîs a si son disvuedâts, sei par chei che emigrin dome par une stagjon, sei par chei che a son emigrâts definitivementri ator pal mont; lis sôs oparis a son tal furlan 'cjanalot' dal cjanâl di Guart, une variant arcaiche cu la desinence in -a e une fonetiche particolâr, e la zonte lui, cence uniformâsi a la variant standard, doprant simpri un furlan autentic, ma zontant ancje ca e là peraulis par talian, par caraterizâ i diviers personaçs. I temis ricorints a son il ricuart de Cjargne, dai peçs (abete rosso) ai monts, a chei che tornin vecjos, a chei che no tornaran, a lis feminis che a spietin cjase, la sperance, il sens di colpe e cussì vie, robis che no esistin plui.

La sô prime opare e fo la racuelte di poesiis Libers... di scugnî lâ, buride fûr tal 1964 e daspò tradusude in todesc e in francês in Svuizare; tai ultins agns al à scomençât a dedicâsi ancje a la prose.

 Bibliografie 
Libers... di scugnî lâ. Poesie 1960-1962, Garzanti, Milano, 1977
Sboradura e sanc, Nuova Guaraldi, Firenze, 1981
Camun di Dimpeç, Martinis "Le parole gelate", Roma, 1989
Cjermins Grenzsteine Mejniki Confini. Poesie 1970-1980 (cu la prefazion di Rienzo Pellegrini) Mittelcultura, Udine, 1992
Il câli, poesie 1981-1987, Ribis, Udin, 1993² 
Usmas, poesie 1988-1990, Casagrande, Bellizona, 1994
Licôf, poesie 1990-1992, Edizioni Biblioteca dell'immagine, Pordenone, 1995²
Carnia Kosakenland Kazackaja Zemlja. Storiutas di fruts ta guera. Racconti di ragazzi in guerra (cu la prefazion di Mario Rigoni Stern) Mittelcultura, Udine, 1995¹, 1996²
"Linia dreta" Storiuta cjargnela par durmî, Ed. Urban Center ONLUS Avrîl 2006

 Cjale ancje 
 Emigrazion furlane

Zanier, Leonardo
Zanier, Leonardo
Zanier, Leonardo